ניהול כאב במהלך הלידה

**ניהול כאב במהלך הלידה** (באנגלית: **Pain management during childbirth**) הוא תחום רפואי העוסק במתן טיפול ושיטות להפחתת כאב שחווה האישה במהלך הלידה ולאחריה. תהליך הלידה מלווה בכאב חזק, אשר עוצמתו משתנה מאישה לאישה ותלויה בגורמים פיזיולוגיים, פסיכולוגיים וסביבתיים. חלק מהנשים בוחרות בשיטות טבעיות לשיכוך כאב, כגון שכשוך במים, בעוד אחרות משלבות שיטות טבעיות עם התערבויות רפואיות ותרופתיות. חשיבה חיובית וניהול פחד עשויים לסייע להתמודדות עם הכאב. כאב הלידה נגרם בעיקר על ידי התכווצויות הרחם שמטרתן לדחוף את העובר דרך תעלת הלידה, ומהווה תהליך טבעי ומועיל לבריאות האם והתינוק.

## גורמי כאב והכנה ללידה
הכנה ללידה מסייעת בניהול הכאב ומאפשרת לאישה להתמודד טוב יותר עם תהליך הלידה. הכנה כוללת השתתפות בקורסי הכנה ללידה, התייעצות עם צוות רפואי והיכרות עם תהליך הלידה באמצעות קריאת מידע וסיפורי לידה. הכרת הגורמים לכאב, כגון מיקום ועוצמת הצירים, גודל ותנוחת העובר, מבנה האגן, מצבה הרגשי של היולדת והשקפת עולמה, מסייעת בתכנון הלידה וביצירת סביבה תומכת. מתח וחרדה עשויים להגביר את עוצמת הכאב, ולכן תכנון והכנה מוקדמת עשויים להפחית אותו.

## ניהול הכאב ללא תרופות
ממוזער|227x227 פיקסלים|דמות נשית בעמדת לידה
שיטות לא תרופתיות כוללות טכניקות נשימה והרפיה, מקלחות חמות או אמבטיות, עיסוי, נוכחות של אדם מוכר או תומכת לידה , שינוי תנוחות במהלך הלידה (עמידה, רכינה, ישיבה, הליכה), עיסוי הפטמות, שימוש בכדור פיזיו והאזנה למוזיקה. טיפולים משלימים כמו דיקור סיני ושיאצו עשויים לסייע להפחתת כאב. בתי חולים רבים מציעים חדרי לידה טבעיים, שירותי רפואה משלימה וליווי דולות.

לידה במים חמים (הידרותרפיה) מאפשרת ליולדת תחושת תמיכה פיזית ורגיעה, ומסייעת למציאת עמדות נוחות. האקדמיה האמריקאית לרפואת ילדים הביעה חשש עקב מחסור במחקרים תומכים וסיכון לסיבוכים נדירים.

## שיטות רפואיות ותרופתיות
היולדת נשאלת על הצורך במשככי כאבים, כאשר הבחירה מושפעת משלב הלידה, ההיסטוריה הרפואית והעדפות אישיות. משככי כאבים מסוימים ניתנים בשלב מסוים של הלידה בלבד, כגון אפידורל.

### אופיאטים
אופיאטים (למשל מורפין) ניתנים בזריקה לשריר או בעירוי, ולעיתים בשילוב אפידורל. הם מאפשרים הפחתת כאב מבלי להשפיע על יכולת הדחיפה, אך עלולים להשפיע על העובר ולכן ניתנים בשלב מוקדם של הצירים בלבד. תופעות לוואי כוללות נמנום, בחילה וגירודים.

### הרדמה בעמוד השדרה ואפידורל
ממוזער|תרופות הרדמה מוזרקות לתוך עמוד השדרה
# **אפידורל** – הנחת צנתר בגב התחתון המאפשר מתן מנות קטנות של תרופה לפי הצורך לאורך כל הלידה. זו השיטה הנפוצה ביותר.
# **הרדמה בעמוד השדרה** – זריקה חד-פעמית לנוזל עמוד השדרה, משמשת בעיקר במצבי לידה מורכבים או לניתוח קיסרי.

שיטות אלו מאפשרות ליולדת להיות ערה עם הפחתת כאב משמעותית. תופעות לוואי עשויות לכלול ירידת לחץ דם, רעד, כאבי ראש, כאבי גב והארכת משך הלידה. שימוש באפידורל עשוי להגביר את הסיכון ללידה מכשירנית.

### גוש פודנדלי
הזרקת תרופת אלחוש לעצב הפודנדלי מסייעת להפחתת כאב בחלק התחתון של הנרתיק והפות, בעיקר בשלב המאוחר של הלידה. השיטה אינה משפיעה על העובר ומאפשרת ליולדת להיות ערה ולדחוף את התינוק.

### גז צחוק
חמצן דו-חנקני (N₂O) מסייע ליולדת להתמודד עם הכאב. ניתנו באמצעות מסכה והוא אינו פוגע ביולדת או בעובר.

### טיפולים אחרים
אין עדויות מספיקות להוכחת יעילות היפנוזה, ביופידבק, ארומתרפיה, גירוי עצבי תת-עורי (TENS) או מים סטריליים בהפחתת כאב בלידה.

## ניהול כאב לאחר לידה
כאב פריניאלי עלול להשפיע על ההנקה והטיפול בתינוק. גורמים לכאב כוללים חתכים, קרעים, התכווצויות הרחם ופטמות כואבות. תרופות כגון אקמול ואדויל עשויות להקל על הכאב. נשים שילדו בעבר חוות לעיתים פחות קרעים אך התכווצויות הרחם עשויות להיות כואבות יותר.

## ראו גם
* אפידורל
* ניקור מותני
* לידה
* לידה במים
* לידה פעילה

## לקריאה נוספת
* טבעי ללדת – המדריך להריון ולידה ולימים שאחרי / גילה רונאל, מירה ארצי פדן, עלמה כהן ורדי.
* לידה פעילה – ג'אנט בלאסקאס.
* Pain relief in labour – Felicity Reynolds.

## הערות שוליים

קטגוריה:לידה
קטגוריה:מעגל החיים
קטגוריה:פיזיולוגיה
קטגוריה:בריאות האישה